
A katalán függetlenség dilemmái a 21. században

Dolgozatomban a katalán szecesszió kérdését vizsgálom gazdasági, politikai, nemzetközi jogi és kulturális-történelmi szempontok tükrében. Napjainkban ugyanis nagyon aktuális kérdés, van-e reális esély arra Európában, hogy egy terület békés úton elszakadjon egy demokratikus berendezkedésű országtól, nemzetközi jogilag elismert elnyomó körülmények hiányában, pusztán saját gazdasági és történelmi érdekeire hivatkozva. Van-e élet a katalánoknak Spanyolországon és az Európai Unión kívül? Elbírhatja-e a főként a nemzetközi kereskedelemre és egyéb tercier ágazatokra támaszkodó Katalónia az önállóság súlyát? Milyen hatásai lehetnek a katalán szecessziónak a spanyol társadalmi integritásra? Elég-e a katalán identitás, az évszázados szabadságvágy és a nacionalizmus egy új, jól működő állam irányításához? Egyáltalán a katalánok inkább profitálnának az elszakadásból, vagy inkább vesztenének vele?



